Добрым будзь!  
*Генадзь Пашкоў*

Добрым будзь!

І чулым будзь!

І помні,

што жыццё

удзячнае такім.

Прымацуеш у двары шпакоўню,

Раніцай пачуеш з яе

гімн!

Спынішся, уражаны, на ганку,

Гэта ж вырай

з поўдня прыляцеў!..

Звонкі шпак высвіствае

на ранку.

Слухаць бы і слухаць

гэты спеў!

У світальным небе

нават поўня[[1]](#footnote-1)

дагарае светла

угары.

Нездарма надоечы[[2]](#footnote-2)

Шпакоўню

майстравалі хлопцы

у двары!

1. *Поўня* — фаза Месяца, калі відзён увесь яго дыск. [↑](#footnote-ref-1)
2. *Надоечы* — размоўнае слова. Зусім нядаўна; не так даўно, днямі. [↑](#footnote-ref-2)